7UP ส่งบ.ย่อยซื้อหุ้น ”3 พี อินโฟ เซอร์วิส” 70% หวังแตกไลน์ธุรกิจใหม่ดันรายได้โตแกร่ง
7UP ส่งบ.ย่อยซื้อหุ้น ”3 พี อินโฟ เซอร์วิส” 70% หวังแตกไลน์ธุรกิจใหม่ดันรายได้โตแกร่ง
16 ต.ค. 2561

บริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP เปิดเผยข้อมูลผ่านสื่อสารสนเทศของตลาดหลักทรัพย์ (12 ต.ค.61) ว่า บริษัท เทเลแม็กซ์ เอเชีย คอร์ปอเรชั่น จำกัด (บริษัทย่อยที่บริษัทถือหุ้นร้อยละ 100) ได้เข้าถือหุ้นในบริษัท 3 พี อินโฟ เซอร์วิส จำกัด เมื่อวันที่ 9 ตุลาคม 2561 จำนวนร้อยละ 70 ของจำนวนทุนจดทะเบียนทั้งหมด ผ่านการซื้อหุ้นจากผู้ถือหุ้นเดิมซึ่งไม่ได้มีความสัมพันธ์ และ/หรือ ความเกี่ยวโยงกับบริษัทหรือบริษัทย่อย โดยมีวัตถุประสงค์เพื่อรองรับการขยายธุรกิจอื่นที่มีอัตราผลตอบแทนสูง สร้างรายได้อย่างยั่งยืนให้กับบริษัท
ด้านทุนจดทะเบียนทั้งหมด 1,000,000 บาท แบ่งออกเป็น 200,000 หุ้น มูลค่าที่ตราไว้หุ้นละ 5.00 บาท โดยมีผู้ขายได้แก่ นางสาวนลพรรณ คุณีพงษ์, นางปวีณ์นุช พรหมศร และนายพุฒิพงศ์ พรหมศร มูลค่าเงินลงทุน 700,000 บาท แหล่งเงินทุนมาจากเงินทุนหมุนเวียนของบริษัท
โดยจะมีสัดส่วนการถือหุ้นก่อนและหลังการลงทุนดังนี้ นางสาวนลพรรณ คุณีพงษ์ ก่อนลงทุน 1 หุ้น ร้อยละ 0.00, นางปวีณ์นุช พรหมศร ก่อนลงทุน 100,000 หุ้น ร้อยละ 50.00 หลังลงทุน 40,000 หุ้น ร้อยละ 20.00, นายพุฒิพงศ์ พรหมศร ก่อนลงทุน 99,999 หุ้น ร้อยละ 49.99 หลังลงทุน 20,000 หุ้น ร้อยละ 10.00 และบริษัท เทเลแม็กซ์ เอเชีย คอร์ปอเรชั่น จำกัด หลังลงทุน 140,000 หุ้น, ร้อยละ 70.00
ทั้งนี้ การเข้าทำรายการดังกล่าวไม่ใช่รายการที่เกี่ยวโยงตามประกาศคณะกรรมการกำกับตลาดทุนที่ ทจ.21/2551 และ ขนาดรายการได้มาซึ่งสินทรัพย์ไม่เข้าข่ายที่จะต้องรายงานสารสนเทศตามประกาศคณะกรรมการกำกับตลาดทุนที่ ทจ.20/2551